“Wapens maak nie mense dood nie, mense maak mense dood,” meen AfriForumArgieffoto “Die ANC-regering reageer op emosie na die moord op die Bafana Bafana-kaptein Senzo Meyiwa in Vosloorus die afgelope week. Wapens maak nie mense dood nie, mense maak mense dood,” het Ian Cameron, die hoof van gemeenskapsveiligheid by AfriForum, gesê. Cameron sê die regering moet besef dat wetwysigings nie gaan help om misdaad onder beheer te bring nie, maar dat die uitvoering van bestaande wette en die vervolging van misdadigers meer doeltreffend moet wees. AfriForum het vroeër vandeesmaand ná ŉ PAIA-aansoek, wat ŉ aansoek ingevolge die wet op die bevordering van toegang tot inligting is, by die Suid-Afrikaanse Polisiediens uitgevind dat daar sedert 1 Januarie 2009 sowat 2 300 staatsgeregistreerde wapens as gesteel of verlore aangemeld is. “Daar is gister beslag gelê op twee R5-aanvalsgewere langs die N1. Dit is polisiewapens wat deur rowers gebruik word. Die polisie en regering moet sekermaak hulle kant is skoon, voordat wetsgehoorsame burgers benadeel word,” het Cameron bygevoeg. “Die regering moet meer verantwoordelik wees met uitsprake en moet die wette wat tans tot hulle beskikking is reg uitvoer. Sowat 1/3 van die SAPD se beamptes is nie bevoeg om vuurwapens te hanteer nie. Dít moet eerder reggestel word om die polisie op standaard te kry.”